Informe sobre el contingut de les reunions celebrades.
Lectura i aprovació de l'acta de la sessió anterior (annexa)
La presidenta obre la sessió i dóna per llegida l'acta de la sessió anterior, corresponent a la reunió ordinària del dia 16 d'octubre, distribuïda prèviament als membres.
S'exposa l'estat de les reclamacions i s'analitzen els tràmits realitzats des del darrer Ple:
Informe sobre el contingut de les reunions celebrades
La presidenta informa sobre la reunió celebrada amb la senyora Esther Mitjans, professora honorària de la Facultat de Dret de la Universitat de Barcelona i directora del Centre d'Estudis Canadencs a fi de poder col·laborar en l'organització d'una jornada o seminari en matèria de transparència amb el Centre d'Estudis Canadencs.
La reunió va tenir lloc el dimarts dia 20 d'octubre de 2015 i hi van assistir la presidenta, la senyora Teresa Perelló i la secretària tècnica de la Comissió.
Es debaten les funcions de la GAIP en relació amb l'activitat de formació, estudi i difusió en matèria de transparència i el caràcter institucional que cal donar a les sessions o seminaris que es puguin organitzar.
Es proposa organitzar una jornada d'intercanvi d'experiències i de bones pràctiques per a la primavera de 2016.
El vicepresident informa del desenvolupament i els continguts de la reunió de la Comissió Nacional d'Avaluació, Accés i Tria Documental (CNAATD) del dia 20 d'octubre de 2015, a la qual va assistir com a representant de la GAIP.
S'analitzen els principals punts crítics que té la proposta inicial de projecte de Decret sobre accés, avaluació i tria de documents.
En el si de la reunió de la CNAATD es va expressar aquesta preocupació per part del senyor Oriol Mir i es va acordar constituir un grup de treball amb la participació de diferents membres de la CNAATD, per tal d'adequar el text al nou marc de la normativa de transparència.
S'informa a continuació, per part de la presidenta de la Comissió, de la constitució de la Mesa de coordinació amb l'APDCAT i la CNAATD i de la primera sessió de treball de la Mesa.
La Mesa de coordinació està constituïda per la presidenta i el vicepresident de la GAIP; la senyora Maria Àngels Barbarà, directora de l'APDCAT i el senyor Santi Ferré, cap de l'Assessoria Jurídica de l'APDCAT i en representació de la CNAATD, els senyors Joan Pluma, director general d'Arxius, Biblioteques, Museus i Patrimoni del Departament de Cultura i president de la CNAATD i Lluís Cermeno, subdirector general d'Arxius i Museus i secretari de la CNAATD.
En el si de la reunió de la Mesa, també es expressar la necessitat d'adaptar la modificació del Decret sobre accés, avaluació i tria de documents a la nova legislació de transparència i accés a la informació pública, tenint en compte la normativa de protecció de dades de caràcter personal i el compromís per treballar en l'establiment de criteris generals.
Es va considerar oportuna la participació de l'APDCAT en el grup de treball que analitzi la proposta inicial de projecte de Decret sobre accés, avaluació i tria de documents.
La presidenta informa també del desenvolupament de la reunió amb el Síndic de Greuges i de la voluntat de les dues institucions d'establir un marc permanent d'intercanvi de criteris i col·laboració per a l'establiment d'indicadors per avaluar el compliment de la normativa de transparència en relació amb l'exercici del dret d'accés a la informació pública.
A aquest efecte, es constituirà un grup d'intercanvi i de col·laboració amb representants de les dues institucions.
Els assistents a la reunió van ser: en representació de la GAIP, la presidenta; el vicepresident; els membres del Ple, el senyor Josep Mir i el senyor Manuel Ibarz; i la secretària tècnica; i en representació del Síndic de Greuges, el síndic, el senyor Rafael Ribó, l'adjunt general, el senyor Jaume Saura, la gerent, la senyora Mar Molinas, la responsable de comunicació i dos assessors especialitzats en matèria de transparència.
En relació amb la tramitació dels diferents expedients, la presidenta expressa la necessitat de disposar de les plataformes de notificació electrònica entre administracions públiques i dins la mateixa Generalitat a fi d'aconseguir més celeritat amb la notificació i comunicació dels tràmits (e-notum, plataforma EACAT, e-valisa).
Es duran a terme les gestions i la formació necessària per disposar d'aquestes eines per part de la GAIP.
El senyor Josep Mir informa sobre el seguiment que està duent a terme de les resolucions del Consejo de Transparencia y Buen Gobierno per analitzar els criteris de la institució estatal i recollir les principals línies interpretatives sobre els aspectes més debatuts.
El senyor Oriol Mir proposa elaborar un document que reculli de manera sistemàtica la doctrina de la GAIP i classifiqui per matèries i submatèries les reclamacions i els posicionaments de la Comissió, expressats en les resolucions i si escau, en els acords i dictàmens.
En relació amb la participació en seminaris i jornades, s'informa de la invitació que ha rebut la GAIP per participar en una jornada especialitzada per als interventors i els supervisors de la Generalitat; el senyor Josep Mir hi intervindrà amb una ponència sobre Transparència i confidencialitat en els comptes de les administracions públiques: el rol dels interventors i els auditors públics.
En relació amb el seminari que tindrà lloc a la Universitat de Girona el proper dia 6 de novembre, hi assistirà el senyor Manuel Ibarz en representació de la GAIP.
En darrer terme, la presidenta exposa que la CNAATD informarà properament de la possibilitat d'organitzar, de forma conjunta, una jornada sobre transparència amb el Col·legi de Secretaris, Interventors i Tresorers d'Administració Local de Barcelona i l'APDCAT.
En darrer terme, la presidenta informa que s'ha tramès a la GAIP el dictamen de la Comissió Jurídica Assessora en relació amb el projecte de Decret pel qual s'aprova el Reglament d'organització i funcionament de la Comissió de Garantia del Dret d'Accés a la Informació Pública i es debaten els principals aspectes crítics de la proposta normativa.
Es valora la necessitat de poder fer aportacions al text abans de la seva tramesa al Parlament de Catalunya.